Медаль зэмылIэужьыгъуэхэр къахь
1997 — 1998 гъэхэм къалъхуа ныбжьыщIэхэм Кавказ Ищхъэрэ федеральнэ щIыналъэм самбэмкIэ пашэныгъэ къыщыхьынымкIэ я зэхьэзэхуэм Къэбэрдей-Балъкъэрым и спортсмен 40 хэтащ.
«Налшык» спорт комплексым щекIуэкIа зэпеуэр я хьэлъагъ елъытауэ гупибгъуу гуэшауэ щытащ, псори зэхэту спортсмени 160-рэ къызэщIиубыдэу. КъБР-м и спортсменхэм къаIэрыхьащ дыщэ медали 2, дыжьыну 1, жэз медалитI.
Дыщэ медалхэр къахьащ Шэру Муртазрэ (кг 55-рэ) КъуэщIысокъуэ Муратрэ (кг 50). Дыжьыныр Шыгъушэ Ислъам (кг 84-рэ) Iэрыхьащ, жэзыр Темрокъуэ Азэмэтрэ (кг 46-рэ) ЩоджэнцIыкIу Сослъэнрэ ялъысащ. НыбжьыщIэхэр я гъэсэнщ Гъэунэ Анзор, ПшынащIэ Башир, Уэщхъун Мурат, Хъупэ Жантемыр сымэ.
Зэхьэзэхуэм япэ увыпIэ къыщызыхьахэм накъыгъэм и 8-м Санкт-Петербург щекIуэкIыну «ТекIуэныгъэ» дунейпсо турнирым хэтыну Iэмал ягъуэтащ. Япэ увыпIищыр зылъысахэм я зэфIэкI щагъэлъэгъуэнущ мы гъэм и бжьыхьэм Пермь щызэхэтыну Урысей зэхьэзэхуэм.
Зэпеуэм и къызэгъэпэщакIуэхэм — КъБР-м Спортымрэ туризмэмкIэ и министерствэм, республикэм самбэмкIэ и федерацэм — къыхэжаныкIа спортсменхэм медалхэмрэ щIыхь тхылъхэмрэ иратащ.
Гъэунэ Светланэ,
КъБР-м Спортымрэ туризмэмкIэ и министерствэм и пресс-IуэхущIапIэм и лэжьакIуэ.
